**ЗАКОН**

**О СТУДЕНТСКОМ СТАНДАРДУ**

**ГЛАВА I**

**ОСНОВНЕ ОДРЕДБЕ**

**Предмет закона**

Члан 1.

Овим законом уређују се: права, обавезе и одговорности студената у области студентског стандарда, оснивање и врсте установа студентског стандарда, организација и рад установа студентског стандарда, запослени у установи, финансирање, надзор над спровођењем овог закона, као и друга питања студентског стандарда.

**Студентски стандард**

Члан 2.

(1) Студентски стандард, у смислу овог закона, јесте дјелатност којом се у области високог образовања обезбјеђују додатни услови за доступније и ефикасније образовање и квалитетнији стандард студената.

(2) Студентски стандард има за циљ стварање материјалних, културних, здравствених и других услова којима се омогућава стицање високог образовања, те подстиче друштвена укљученост и свестрани развој личности студената.

**Циљеви и начела**

Члан 3.

(1) Циљеви студентског стандарда су:

1. стварање подстицајног окружења за стицање високог образовања у Републици Српској (у даљем тексту: Република),
2. постизање и одржавање одговарајућег нивоа стандарда студената,
3. стварање претпоставки да високо образовање буде доступно свима који желе студирати.

(2) Студентски стандард заснива се на сљедећим начелима:

1. поштовање људских права и грађанских слобода, укључујући забрану свих видова дискриминације,
2. поштовање стратешких циљева развоја високог образовања,
3. укључивање у систем високог образовања лица која су изложена маргинализацији,
4. уважавање и јачање социјалне димензије студентског стандарда,
5. уважавање хуманистичких и демократских вриједности европских и националних традиција,
6. усклађивање са стандардима квалитета који постоје у европском простору високог образовања када је у питању студентски стандард,
7. равноправност полова.

**Права у области студентског стандарда**

Члан 4.

(1) Права у области студентског стандарда су:

1. право на смјештај у установи студентског стандарда,
2. право на исхрану,
3. право на студентску стипендију,
4. право на здравствену заштиту,
5. право на додатне активности: културне, умјетничке, спортске и рекреативне.

(2) Права студената утврђена овим законом су лична и не могу се преносити.

**Општи услови за остваривање права у области студентског стандарда**

Члан 5.

(1) Права из члана 4. став 1. овог закона имају студенти држављани Републике и Босне и Херцеговине који имају пребивалиште на територији Републике и Брчко Дистрикта БиХ и који су први пут уписали одговарајућу годину на студијама првог, другог или трећег циклуса на високошколским установама уписаним у Регистар високошколских установа, који води Министарство за научнотехнолошки развој, високо образовање и информационо друштво (у даљем тексту: Министарство).

(2) Права из члана 4. став 1. овог закона могу да остваре и студенти страни држављани, у складу са међународним уговором и реципроцитетом.

(3) Лице са инвалидитетом које има статус студента остварује права из члана 4. став 1. овог закона уз уважавање његових посебних потреба.

**Сходна примјена закона**

Члан 6.

На питања која нису уређена овим законом примјењују се одредбе закона којима се уређују области: општег управног поступка, инспекција, здравствене заштите, здравственог осигурања и одредбе o посебном регистру лица правоснажно осуђених за кривична дјела сексуалне злоупотребе и искориштавања дјеце.

**ГЛАВА II**

**ПРАВА, ОБАВЕЗЕ И ОДГОВОРНОСТИ СТУДЕНАТА**

**Право на смјештај**

Члан 7.

(1) Право на смјештај у установи студентског стандарда (у даљем тексту: установа) која се финансира из буџета Републике има студент који испуњава опште услове из члана 5. став 1. овог закона и чије је пребивалиште удаљено најмање 30 километара од мјеста студирања.

(2) Изузетак од става 1. овог члана су студенти чије је пребивалиште удаљено мање од 30 километара од мјеста студирања, а који немају редовну линију за превоз путника или који, због специфичности студија, морају свакодневно путовати у мјесто студирања.

**Поступак за додјелу смјештаја**

Члан 8.

(1) Право на смјештај у установу студентског стандарда студент остварује путем јавног конкурса који расписује установа, у складу са овим законом и општим актима установе.

(2) Конкурс из става 1. овог члана садржи сљедеће: услове за смјештај студената у установу, критеријуме за утврђивање редослиједа кандидата, поступак спровођења конкурсне процедуре, списак потребне документације којом се доказује испуњеност услова и рок за пријављивање на конкурс.

(3) Студент који је кандидат за смјештај подноси административној служби установе пријаву са потребном документацијом наведеном у конкурсу.

(4) Ранг-листу студената којима је додијељен смјештај утврђује административна служба установе.

(5) Редослијед кандидата утврђује се на основу успјеха оствареног у претходном школовању, социјално-економског статуса породице и удаљености пребивалишта од мјеста студирања.

(6) Студент који је био кандидат за смјештај има право приговора директору на ранг-листу из става 4. овог члана у року од осам дана од дана њеног објављивања на огласној табли и на интернет адреси установе.

(7) Директор установе је дужан да о приговорима одлучи у року од осам дана од протека рока за њихово подношење.

(8) На основу резултата рангирања, установа доноси и објављује коначну ранг-листу кандидата за смјештај.

(9) Рјешење о праву на смјештај доноси директор установе, на основу коначне ранг-листе из става 8. овог члана.

(10) Рјешење из става 9. овог члана је коначно и против рјешења није дозвољена жалба али се може покренути управни спор пред надлежним судом.

(11) Студент којем је рјешењем из става 9. овог члана утврђено право на смјештај у установу студентског стандарда има право и на исхрану.

(12) Студент који је остварио право на смјештај и исхрану закључује уговор са установом, у складу са овим законом и статутом установе.

(13) Министар доноси Правилник о условима и критеријумима за остваривање права на смјештај и исхрану и о поступку за утврђивање испуњености услова.

**Право на исхрану**

Члан 9.

(1) Право на исхрану од три оброка дневно имају студенти који испуњавају услове из члана 7. ст. 1. и 2. овог закона.

(2) Право на исхрану од једног оброка дневно имају студенти који испуњавају опште услове из члана 5. ст. 1. и 2. овог закона и чије је пребивалиште односно боравак у мјесту студирања.

(3) Право на исхрану у установи могу остварити и студенти других високошколских установа и студенти који сами финансирају своје студије, по економској цијени коју утврђује управни одбор установе.

(4) Рјешење о остваривању права студената на исхрану из ст. 1, 2. и 3. овог члана доноси директор установе.

(5) Студент чији је захтјев одбијен рјешењем и студент о чијем праву није одлучено у року од осам дана од дана подношења захтјева има право приговора директору установе.

(6) Директор установе је дужан да у року од осам дана од дана подношења приговора донесе рјешење по приговору.

(7) Рјешења из ст. 4. и 6. овог члана су коначна и против рјешења није дозвољена жалба али се може покренути управни спор пред надлежним судом.

**Право на студентску стипендију**

Члан 10.

(1) Право на студентску стипендију имају студенти првог циклуса студија од друге године студија, те студенти другог и трећег циклуса студија који испуњавају опште услове из члана 5. став 1. овог закона, а који нису обновили ниједну годину студија и који имају одговарајућу старосну доб.

(2) Право на студентску стипендију имају и студенти прве године првог циклуса студија на високошколским установама уписаним у Регистар високошколских установа, који су током средњошколског образовања освојили једно од прва три мјеста на међународним олимпијадама, на којима ученици из Републике имају право учешћа.

(3) Студент има право на само једну стипендију која се додјељује из јавних извора финансирања.

(4) Јединице локалне самоуправе и јавна предузећа који додјељују студентске стипендије дужни су Министарству доставити податке о корисницима, износу и времену додјеле стипендија одмах по доношењу одлука о стипендирању, а најкасније након објаве коначне ранг-листе.

(5) Министарство води Регистар студентских стипендија.

**Поступак за додјелу студентске стипендије**

Члан 11.

(1) Право на стипендију се остварује путем јавног конкурса који расписује Министарство.

(2) Конкурс из става 1. овог члана расписује се у мјесецу октобру текуће године.

(3) Конкурс из става 1. овог члана садржи: услове за додјелу стипендије, врсту и број стипендија, списак потребне документације којом се утврђује испуњеност услова, рок за пријављивање на конкурс.

(4) Ранг-листу кандидата за додјелу стипендије утврђује комисија коју именује министар из реда чланова Савјета за високо образовање Републике Српске (у даљем тексту: Савјет).

(5) Редослијед кандидата утврђује се на основу успјеха оствареног у претходном студирању, године студија кандидата, те социјално-економског статуса породице.

(6) Студент који је подносилац захтјева за стипендију има право приговора комисији на ранг-листу из става 4. овог члана у року од осам дана од дана њеног објављивања на интернет адреси Министарства.

(7) Комисија разматра приговоре и утврђује приједлог коначне ранг-листе у року од 30 дана од објављивања ранг-листе из става 4. овог члана.

(8) Рјешење о додјели студентске стипендије доноси министар, на основу коначне ранг-листе из става 7. овог члана.

(9) Рјешење из става 7. овог члана је коначно и против рјешења није дозвољена жалба али се може покренути управни спор пред надлежним судом.

(10) Aдминистративно-техничке и стручне послове за комисију из става 4. овог члана обављају службеници Министарства.

(11) Комисија из става 4. овог члана нема право на накнаду за свој рад.

(12) Министар правилником утврђује састав и начин рада комисије из става 4. овог члана, услове и поступак за додјелу стипендија, те садржај и начин вођења Регистра студентских стипендија.

**Право на здравствену заштиту**

Члан 12.

(1) Право на здравствену заштиту имају студенти првог, другог или трећег циклуса студија на високошколским установама уписаним у Регистар високошколских установа који су држављани Републике и Босне и Херцеговине и имају пребивалиште на територији Републике или Брчко Дистрикта БиХ.

(2) Право из става 1. овог члана студенти остварују у складу са прописом којим је уређена здравствена заштита.

**Право на додатне културне, умјетничке, спортске и рекреативне активности**

Члан 13.

(1) Ради постизања бољег успјеха у учењу и складног развоја личности студента, установа организује културне, умјетничке, спортске и рекреативне активности.

(2) Начин остваривања права из става 1. овог члана прописује установа својим општим актом.

**Обавезе и одговорности студената у установи студентског стандарда**

Члан 14.

(1) Студент је дужан да права користи у складу са овим законом и општим актом установе и да се одговорно односи према имовини, другим студентима и запосленима у установи.

(2) За повреду обавеза и одговорности, студент одговара дисциплински и материјално.

(3) Студент одговара дисциплински за повреду обавезе која је у вријеме извршења била утврђена овим законом или општим актом установе.

(4) Студент који у установи проузрокује материјалну штету намјерно или крајњом непажњом одговара за штету, у складу са законом.

(5) Дисциплински поступак за утврђивање повреде обавезе и одговорности студента, установа води примјеном правила општег управног поступка и окончава га доношењем рјешења.

**Повреде обавеза студента**

Члан 15.

(1) Повреде обавеза студента могу бити лакше и теже.

(2) Лакше повреде обавеза прописују се општим актом установе, а теже овим законом.

(3) Теже повреде обавеза студента су:

1) злоупотреба права на смјештај,

2) злоупотреба права на исхрану,

3) уступање права на смјештај и исхрану трећем лицу,

4) остваривање права на смјештај и исхрану на основу исправа са неистинитим подацима,

5) фалсификовање или преправљање јавне исправе на основу које се остварује право на смјештај и исхрану,

6) изазивање опасности, оштећење или уништавање имовине установе или других студената и запослених, намјерно или крајњом непажњом,

7) отуђивање имовине установе, других студената или запослених у установи,

8) држање, ношење и употреба оружја, односно експлозивних материја, запаљивих течности и гасова,

9) продаја, понуда, куповина ради продаје, држање, преношење или посредовање у продаји или куповини или на други начин неовлашћено стављање у промет, подстрекавање и помагање у употреби супстанци или препарата који су проглашени за опојне дроге, односно психоактивних супстанци и супстанци које се могу употријебити у незаконитој производњи опојних дрога,

10) уношење и употреба опојних дрога, односно психоактивних супстанци и алкохола у установи,

11) насилничко понашање или изазивање и учествовање у тучи и другим конфликтима у установи или на јавном мјесту, којима се угрожава јавни ред и мир,

12) подстицање, организовање или учествовање у активностима које су забрањене у установи,

13) изношење, оштећење, уништавање евиденције или уношење и преправљање података у евиденцији коју води установа,

14) понављање лакших повреда обавеза и кршења одредаба кућног реда, односно правила понашања у установи.

**Дисциплинске мјере и поступак за повреду обавезе студента**

Члан 16.

(1) За повреду обавеза студенту се могу изрећи дисциплинске мјере: опомена, укор, укор пред искључење и искључење из установе.

(2) Опомена и укор изричу се за лакшу повреду обавезе студента.

(3) За тежу повреду обавеза студенту се може изрећи дисциплинска мјера: укор пред искључење и искључење из установе.

(4) Дисциплински поступак спроводи дисциплинска комисија коју именује директор установе.

(5) На приједлог дисциплинске комисије из става 4. овог члана, директор доноси рјешење којим изриче дисциплинску мјеру.

(6) На рјешење директора из става 5. овог члана студент има право жалбе управном одбору.

(7) Жалба на рјешење из става 5. овог члана одлаже извршење рјешења.

(8) Студент коме је изречена дисциплинска мјера укор пред искључење сљедеће академске године нема право на смјештај у установи у којој се налазио у вријеме изрицања дисциплинске мјере.

(9) Студент коме је изречена дисциплинска мјера искључење из установе сљедеће академске године нема право на смјештај у установи у којој се налазио у вријеме изрицања дисциплинске мјере, нити у другој установи.

(10) Студент коме је изречена дисциплинска мјера искључење из установе за тежу повреду обавезе из члана 15. став 3. т. 1), 2) и 3) овог закона трајно губи право на смјештај и исхрану у установи.

(11) О трајном губитку права из става 10. овог члана установа обавјештава високошколску установу коју студент похађа.

(12) О изреченим дисциплинским мјерама установа води евиденцију.

(13) Општим актом установе детаљније се уређују: лакше повреде обавеза студента, начин и рокови за вођење дисциплинског поступка, састав дисциплинске комисије и комисије за накнаду штете, мандат, начин рада и одлучивања и случајеви изузећа члана комисије.

**ГЛАВА III**

**УСТАНОВЕ СТУДЕНТСКОГ СТАНДАРДА**

**Установе студентског стандарда**

Члан 17.

(1) Установе студентског стандарда су:

1) студентски дом,

2) студентски центар,

3) студентски град.

(2) Студентски дом је установа која обезбјеђује остваривање права студената на смјештај и исхрану.

(3) Студентски центар је установа која обезбјеђује остваривање права студената на смјештај, исхрану, културне, умјетничке, спортске и рекреативне активности.

(4) Студентски град је установа која обезбјеђује остваривање права студената на смјештај, исхрану, здравствену заштиту, културне, умјетничке, спортске и рекреативне активности.

**Оснивање установе студентског стандарда**

Члан 18.

1. Установе могу бити јавне и приватне.
2. На оснивање, организацију, рад и престанак рада установе примјењују се одредбе овог закона и закона којим се уређује систем јавних служби.

(3) Оснивач јавне установе је Влада Републике Српске (у даљем тексту: Влада), у име Републике.

(4) Оснивач приватне установе може бити домаће или страно правно или физичко лице.

(5) Оснивач приватне установе не може бити лице које је правоснажном пресудом осуђено на казну затвора за кривична дјела злоупотребe службеног положаја или овлашћења, проневјеру, превару у служби, примање и давање мита, трговину утицајем, ненамјенско коришћење буџетских средстава, фалсификовање исправе, те фалсификовање или уништавање службене исправе, те за кривична дјела против полног интегритета, сексуалног злостављања и искориштавања дјетета.

(6) Установа се оснива ради остваривања права студената једне високошколске установе.

(7) Поред основне дјелатности за коју је основана, установа може обављати и друге дјелатности које су у функцији њене основне дјелатности, уз сагласност оснивача.

(8) У оквиру своје основне дјелатности, ради коришћења слободних капацитета, установа може пружати услуге трећим лицима.

(9) Назив установе одређује оснивач.

**Иницијатива за оснивање**

Члан 19.

(1) Иницијативу за оснивање јавне установе може поднијети Министарство, јединица локалне самоуправе, више јединица локалне самоуправе заједно или правно лице које припрема и путем Министарства подноси Влади Елаборат о оправданости оснивања установе (у даљем тексту: Елаборат), ради добијања сагласности на Елаборат.

(2) Оснивач приватне установе припрема и путем Министарства подноси Влади Елаборат, ради добијања сагласности на Елаборат.

(3) Елаборат треба да потврди друштвену потребу и сврсисходност оснивања установе.

(4) Елаборат садржи доказе о оправданости оснивања установе, детаљан опис, врсту и статус установе, начин испуњавања услова за рад прописаних овим законом и подзаконским прописима, те процјену и изворе потребних финансијских средстава за оснивање установе.

(5) Влада одлуком утврђује оправданост оснивања установе и даје сагласност на Елаборат.

**Комисија експерата**

Члан 20.

(1) На основу одлуке из члана 19. став 5. овог закона, министар рјешењем именује трочлану комисију експерата из реда стручњака архитектонске и грађевинске струке, чији је задатак да утврде испуњеност услова који се односе на простор и опрему за оснивање и почетак рада установе.

(2) Комисија експерата из става 1. овог члана подноси министру извјештај о испуњености услова за оснивање и почетак рада установе у року од 30 дана од дана именовања.

(3) Члан комисије из реда стручних лица из става 1. овог члана има право на накнаду за свој рад која не може бити већа од 200 КМ по разматраном захтјеву, о чему одлучује министар рјешењем.

(4) На основу извјештаја из става 2. овог члана, министар доноси рјешење о испуњености услова који се односе на простор и опрему за оснивање и почетак рада установе.

(5) Рјешење министра из става 4. овог члана коначно је и против рјешења није дозвољена жалба али се може покренути управни спор код надлежног суда.

(6) Министар доноси Правилник о саставу и начину рада чланова комисије, условима који се односе на простор и опрему и о поступку за утврђивање испуњености услова за рад установе студентског стандарда.

**Одбијање захтјева**

Члан 21.

(1) Ако комисија из члана 20. став 1. овог закона утврди да установа не испуњава услове који се односе на простор и опрему, одређује се рок не дужи од 60 дана у којем је установа дужна да отклони утврђене недостатке.

(2) Ако установа у року из става 1. овог члана не отклони утврђене недостатке, министар доноси рјешење којим се одбија захтјев за доношење рјешења о испуњености услова за оснивање и почетак рада.

(3) Рјешење из става 2. овог члана је коначно и против рјешења није дозвољена жалба, али се може покренути управни спор пред надлежним судом.

**Одлука Владе Републике Српске**

Члан 22.

(1) Министарство доставља Влади приједлог за оснивање јавне установе, односно приједлог за давање сагласности за оснивање приватне установе, уз који прилаже рјешење из члана 20. став 4. овог закона.

(2) На основу приложене документације из става 1. овог члана, Влада доноси одлуку о оснивању јавне установе, односно одлуку којом се даје сагласност за оснивање приватне установе.

(3) На основу одлуке о оснивању, установа се уписује у регистар код надлежног регистарског суда.

**Покретање поступка за издавање дозволе за рад**

Члан 23.

(1) Установа подноси Министарству захтјев за издавање дозволе за рад.

(2) Уз захтjев из става 1. овог члана установа доставља:

1) рјешење из судског регистра о оснивању,

2) приједлог статута,

3) рјешење о испуњености услова за оснивање и почетак рада,

4) доказ о уплаћеној такси за вођење поступка, у складу са законом којим се уређују административне таксе.

(3) Оснивач приватне установе дужан је да за обављање дјелатности студентског стандарда има одговарајући простор у сопственом власништву, о чему доставља доказе уз захтјев из става 1. овог члана.

(4) На основу поднесеног захтјева и документације из ст. 2. и 3. овог члана, министар доноси рјешење о дозволи за рад установе.

(5) Рјешење из става 5. овог члана је коначно и против рјешења није дозвољена жалба, али се може покренути управни спор пред надлежним судом.

**Регистар установа студентског стандарда**

Члан 24.

(1) На основу дозволе за рад, установа се уписује у Регистар установа студентског стандарда (у даљем тексту: Регистар), који води Министарство.

(2) Установа може почети да ради и обавља дјелатност студентског стандарда након уписа у Регистар из става 1. овог члана.

(3) Министар доноси Правилник о садржају и поступку уписа у Регистар установа студентског стандарда.

**Статусне промјене установе**

Члан 25.

(1) Устaнoвa мoжe вршити прoмјeну нaзивa, сјeдиштa и стaтуснe прoмјeнe, у складу са законом.

(2) Зa устaнoвe чиjи je oснивaч Рeпубликa oдлуку o прoмјeни из стaвa 1. oвoг члaнa дoнoси оснивач.

(3) У случajу прoмјeнe из стaвa 1. oвoг члaнa, спроводи се поступак за издавање нoве дoзвoле зa рaд.

**Коришћење услуга друге организације**

Члан 26.

(1) Поједине послове из дјелатности студентског стандарда може да обавља и друго правно и физичко лице, под условима прописаним овим законом.

(2) Послове из става 1. овог члана друго правно и физичко лице обавља на основу уговора закљученог са установом, у складу са законом којим се уређују јавне набавке.

**ГЛАВА IV**

**ОРГАНИ УСТАНОВЕ** **СТУДЕНТСКОГ СТАНДАРДА**

**Органи установе** **студентског стандарда**

Члан 27.

Органи установе су: управни одбор и директор.

**Управни одбор**

Члан 28.

(1) Управни одбор је орган управљања установе и одговоран је за пословање установе.

(2) Предсједника и чланове управног одбора установе именује и разрјешава оснивач.

(3) Чланове управног одбора установе чији је оснивач Република, који су представници оснивача, именује и разрјешава Влада, након спроведеног јавног конкурса.

(4) Чланове управног одбора установе чији је оснивач Република, који су представници студената, именује и разрјешава Влада, на приједлог студентског представничког тијела високошколске установе за чије потребе је установа основана.

(5) Чланови управног одбора именују се на период од четири године, са могућношћу једног поновног избора, осим представника студената чији мандат траје годину дана.

(6) Члан управног одбора који је представник студената може бити редован студент који је први пут уписао годину студија и који је корисник услуга установе у чији управни одбор се именује.

(7) Поступак именовања предсједника и чланова управног одбора покреће се најкасније три мјесеца прије истека мандата.

(8) Члан управног одбора не може бити лице:

1. које је већ именовано у орган управљања друге установе студентског стандарда,
2. које је правоснажном пресудом осуђено на казну затвора за кривична дјела учињена против службене дужности и против правног промета,
3. које је запослено у установи у којој се бира управни одбор,
4. у другим случајевима у складу са законом.

(9) Предсједник и чланови управног одбора имају право на накнаду за свој рад, која се исплаћује из властитих прихода установе, по одлуци управног одбора, а у складу са финансијским планом.

**Састав управног одбора**

Члан 29.

Управни одбор чине:

1) у студентском дому: три члана од којих су два члана представници оснивача и један члан је представник студената – корисника услуга смјештаја у установи,

2) у студентском центру: пет чланова од којих су три члана представници оснивача и два члана су представници студената – корисника услуга смјештаја и исхране у установи,

3) у студентском граду: седам чланова од којих су пет чланова представници оснивача и два члана су представници студената – корисника услуга установе.

**Надлежност управног одбора**

Члан 30.

(1) Управни одбор установе обавља сљедеће послове:

1. доноси статут,
2. на приједлог директора доноси правилник о унутрашњој организацији и систематизацији радних мјеста за установе чији је оснивач Република, уз претходну сагласност Министарства,
3. усваја и доставља Влади на сагласност годишњи програм рада и финансијски план за установе чији је оснивач Република,
4. усваја и доставља Министарству на сагласност извјештај о раду и финансијски извјештај установе студентског стандарда за установе чији је оснивач Република,
5. одлучује о коришћењу средстава установе преко износа утврђеног статутом установе,
6. одлучује о правима, обавезама и одговорностима директора,
7. усмјерава, контролише и оцјењује рад директора у домену финансијског пословања,
8. обавља друге послове прописане законом, статутом и општим актима установе.

(2) Радом управног одбора руководи предсједник управног одбора.

(3) Рад и функционисање управног одбора уређује се пословником о раду управног одбора, у складу са одредбама овог закона.

(4) Управни одбор доноси одлуке већином гласова укупног броја чланова.

**Разрјешење предсједника и чланова управног одбора**

Члан 31.

(1) Оснивач установе може, прије истека мандата, разријешити поједине чланове, укључујући и предсједника управног одбора и управни одбор у цјелини:

1. на лични захтјев,
2. ако члан управног одбора неоправдано одсуствује са сједница или несавјесним радом онемогућава рад управног одбора,
3. ако накнадно утврди неправилности приликом именовања члана или предсједника у управни одбор,
4. ако овлашћени предлагач покрене иницијативу за разрјешење члана управног одбора због престанка основа по којем је именован у управни одбор,
5. ако управни одбор доноси незаконите одлуке или не доноси одлуке које је, на основу закона и статута, дужан да доноси,
6. у случају наступања разлога из члана 28. став 8. овог закона,
7. у другим случајевима у складу са законом.

(2) Новоименованом члану управног одбора мандат траје до истека мандата управном одбору у цјелини.

**Директор**

Члан 32.

(1) Директор руководи установом.

(2) За директора установе може бити именован држављанин Републике и Босне и Херцеговине са завршеним академским студијама првог циклуса у трајању од најмање четири године који се вреднује са најмање 240 ECTS бодова и најмање три године радног искуства у наведеном степену високог образовања на руководећим пословима.

(3) Директор се именује на период од четири године, након спроведеног јавног конкурса, са могућношћу једног поновног избора.

(4) Директора установе чији је оснивач Република именује и разрјешава Влада.

(5) За директора установе не може бити именовано лице које је правоснажном пресудом осуђено на казну затвора за кривична дјела учињена против службене дужности и против правног промета.

(6) Јавни конкурс за именовање директора установе оглашава се у „Службеном гласнику Републике Српске” и у најмање једном дневном листу које излази на територији цијеле Републике.

(7) Директор установе за свој рад одговара управном одбору и оснивачу установе.

**Надлежност директора установе**

Члан 33.

Директор установе обавља сљедеће послове:

1. заступа и представља установу,
2. предлаже управном одбору правилник о унутрашњој организацији и систематизацији радних мјеста за установе чији је оснивач Република,
3. одлучује о намјенском коришћењу средстава утврђених финансијским планом до износа утврђеног статутом установе,
4. одговоран је за реализацију годишњег програма рада установе,
5. предлаже управном одбору одлуке из његове надлежности и одговоран је за њихово извршавање,
6. одлучује о правима, обавезама и одговорностима запослених у установи,
7. обавља и друге послове у складу са законом и статутом установе.

**Престанак дужности директора установе**

Члан 34.

(1) Дужност директора установе престаје: истеком мандата, на лични захтјев, разрјешењем и испуњењем услова за престанак радног односа.

(2) Одлуку о престанку дужности директора установе доноси оснивач.

(3) Оснивач може да разријеши дужности директора установе прије истека мандата:

1. ако је правоснажном пресудом суда утврђено да је установа, односно директор одговоран за прекршај или кривично дјело сходно одредбама овог закона,
2. ако је надлежни орган утврдио да директор не предузима мјере за остваривање планова и програма установе,
3. ако директор у остављеном року не поступи по налогу, односно наложеним мјерама инспекције или Министарства које се односе на обавезу отклањања утврђених недостатака и неправилности,
4. ако надлежни орган утврди да директор располаже средствима и имовином установе на начин супротан одредбама овог закона, статута и општих аката установе,
5. ако се у току мандата утврди да директор не испуњава услове из члана 32. став 2. овог закона или постоје разлози за престанак мандата из члана 32. став 5. овог закона,
6. у другим случајевима утврђеним законом.

**Вршилац дужности директора установе**

Члан 35.

(1) Вршиоца дужности директора установе именује оснивач, у случају када директору установе престане дужност, а није расписан конкурс или није окончан поступак по расписаном конкурсу и у другим случајевима када установа нема директора.

(2) Права, обавезе и одговорности директора установе односе се и на вршиоца дужности директора.

(3) Вршилац дужности директора мора испуњавати услове из члана 32. ст. 2. и 5. овог закона.

**Права, обавезе и одговорности запослених**

Члан 36.

(1) Права, обавезе и одговорности запослених у установи уређени су законима којима се уређују радни односи и плате, колективним уговором и општим актом установе.

(2) О појединачним правима, обавезама и одговорностима запослених у установи одлучује директор установе, у складу са законом, колективним уговором и уговором о раду.

**ГЛАВА V**

**ФИНАНСИРАЊЕ И ЕВИДЕНЦИЈЕ**

**Средства за остваривање права**

Члан 37.

(1) Средства за суфинансирање смјештаја и исхране редовних студената у установама чији је оснивач Република, обезбјеђују се у буџету Републике.

(2) Износ средстава из става 1. овог члана утврђује Влада oдлуком о суфинансирању смјештаја и исхране редовних студената у установама студентског стандарда.

(3) Студент који је корисник права на смјештај и исхрану у јавним установама сноси дио трошкова смјештаја и исхране.

(4) Износ дијела трошкова из става 3. овог члана утврђује управни одбор јавне установе.

**Извори финансирања**

Члан 38.

(1) Установа чији је оснивач Република стиче средства за обављање дјелатности, у складу са законом и статутом, из сљедећих извора:

1. из буџета Републике,
2. из властитих прихода,
3. учешћем студента у дијелу трошкова смјештаја и исхране,
4. из донација, поклона и завјештања,
5. из других извора, у складу са законом.

(2) За коришћење средстава, у складу са финансијским планом и прописима који уређују област студентског стандарда и финансијског пословања, одговоран је директор и управни одбор установе.

1. Средства за финансирање приватних установа обезбјеђује оснивач.

**Средства која се обезбјеђују у буџету Републике**

Члан 39.

Установама чији је оснивач Република средства за рад обезбјеђују се у буџету Републике и то:

1. средства за плате и остале накнаде запослених,
2. средства за инвестиције, тј. одржавање и унапређење инфраструктуре,
3. средства за финансирање здравствене заштите редовних студената у студентском граду.

**Евиденције и јавне исправе**

Члан 40.

(1) Установе воде:

1) матичну књигу студената корисника услуга,

2) персонални досије студента корисника услуга,

3) евиденцију о издатим јавним исправама,

4) евиденцију о трећим лицима корисницима услуга,

5) евиденцију посјетилаца.

(2) На основу евиденције из става 1. тачка 1) овог члана, установа издаје студентску легитимацију или електронску картицу.

(3) Студентска легитимација или електронска картица из става 2. овог члана имају значај јавне исправе.

(4) Подаци уписани у евиденцију прикупљају се, обрађују, чувају и користе за потребе обављања дјелатности установе и за потребе Министарства.

(5) Подаци из евиденције користе се у складу са законом којим је уређена заштита личних података.

(6) Министар доноси Правилник о садржају и начину вођења евиденције у установи и о садржају и изгледу студентске легитимације и електронске картице.

**ГЛАВА VI**

**НАДЗОР**

**Управни надзор**

Члан 41.

(1) Управни надзор над законитошћу рада установа и аката установа врши Министарство.

(2) У вршењу управног надзора Министарство може наложити установи да поништи јавну исправу и акте донесене супротно одредбама овог закона, статута и других општих аката.

**Инспекцијски надзор**

Члан 42.

(1) Инспекцијски надзор над примјеном овог закона врши Републичка управа за инспекцијске послове Републике Српске путем надлежне инспекције.

(2) У вршењу надзора надлежни инспектор је овлашћен да:

1) наложи отклањање недостатака у вођењу евиденције и документације,

2) наложи усаглашавање аката установе са прописима, уколико утврди да су супротни одредбама закона, статута и општих аката установе,

3) наложи доношење статута и других аката прописаних законом и статутом,

4) наложи установи да поништи рјешење о смјештају и исхрани студента које је донесено супротно одредбама закона, других прописа и општих аката,

5) наложи установи да поништи јавне исправе које су издате супротно одредбама закона,

6) наложи предузимање одговарајућих мјера и радњи ради отклањања утврђених неправилности или недостатака у року који одреди,

7) предузме друге мјере и радње за које је законом и другим прописима овлашћен,

8) забрани рад установи која обавља дјелатност студентског стандарда, а није уписана у Регистар,

9) забрани рад установи која не испуњава услове прописане овим законом или у року који јој је одређен не отклони утврђене неправилности и недостатке.

(3) Лице које сматра да су његова права прописана овим законом повријеђена може се, ради заштите тих права, обратити надлежној инспекцији у року од три мјесеца од дана сазнања за учињену повреду, а најдуже у року од шест мјесеци од дана учињене повреде.

**ГЛАВА VII**

**КАЗНЕНЕ ОДРЕДБЕ**

**Новчане казне**

Члан 43.

(1) Новчаном казном од 3.000 КМ до 9.000 КМ казниће се за прекршај установа ако:

1) не закључи уговор са студентом који остварује право на смјештај и исхрану или закључи уговор супротно одредбама овог закона (члан 8. став 12),

2) не прибави претходну сагласност Министарства на правилник о унутрашњој организацији и систематизацији радних мјеста (члан 30 став 1. тачка 2),

3) не донесе или не достави Влади на сагласност годишњи програм рада и финансијски план за установе чији је оснивач Република (члан 30. став 1. тачка 3),

4) не донесе и не достави Министарству на сагласност годишњи извјештај о пословању и годишњи обрачун (члан 30. став 1. тачка 4),

5) не води или неуредно води прописане евиденције (члан 40. став 1),

6) не усклади статут и друге опште акте са овим законом у прописаном року (члан 48. став 1),

7) не донесе опште акте у складу са овим законом у прописаном року (члан 48. став 2).

(2) За прекршај из става 1. овог члана казниће се и одговорно лице у установи, новчаном казном од 1.500 КМ до 3.000 КМ.

**Новчане казне**

Члан 44.

(1) Новчаном казном од 5.000 КМ до 15.000 КМ казниће се за прекршај установа ако:

1. омогући студенту коришћење права из области студентског стандарда супротно одредбама овог закона (чл. 7. до 13),
2. обавља другу дјелатност без сагласности оснивача (члан 18. став 6),
3. обавља дјелатност студентског стандарда у Републици, а није уписана у Регистар из члана 24. овог закона,
4. изврши статусне промјене супротно одредби члана 25. овог закона,
5. запосли лице супротно законима којима се уређују радни односи и плате, колективном уговору и општем акту установе (члан 36. став 1),
6. издаје јавне исправе супротно одредбама овог закона (члан 40),
7. ненамјенски користи средства установе утврђена финансијским планом (члан 38. став 2).

(2) За прекршај из става 1. овог члана казниће се одговорно лице у установи новчаном казном од 3.000 КМ до 5.000 КМ.

**ГЛАВА VIII**

**ПРЕЛАЗНЕ И ЗАВРШНЕ ОДРЕДБЕ**

**Суфинансирање смјештаја и исхране**

Члан 45.

Влада ће, у року од шест мјесеци од дана ступања на снагу овог закона, донијети одлуку о суфинансирању смјештаја и исхране редовних студената у установама студентског стандарда, у складу са чланом 37. став 2. овог закона.

**Општи акти**

Члан 46.

Министар ће у року од годину дана од дана ступања на снагу овог закона донијети правилнике о:

1) условима за смјештај и исхрану студената у установама студентског стандарда (члан 8. став 13),

2) додјели студентских стипендија и о Регистру студентских стипендија (члан 11. став 12),

3) саставу, начину рада, условима који се односе на простор и опрему и о поступку за утврђивање испуњености услова за рад установе студентског стандарда (члан 20. став 6),

4) Регистру установа студентског стандарда (члан 24. став 3),

5) садржају и начину вођења евиденције у установи студентског стандарда и о изгледу и садржају студентске легитимације и електронске картице (члан 40. став 6).

**Примјена подзаконских аката на основу раније важећег закона**

Члан 47.

До доношења подзаконских аката из члана 46. овог закона примјењиваће се одредбе подзаконских аката донесених на основу Закона о студентском стандарду („Службени гласник Републике Српске“, број 34/08) које нису у супротности са одредбама овог закона.

**Усклађивање аката и рада установа**

Члан 48.

(1) Установе ће ускладити свој рад, статуте и друге опште акте са одредбама овог закона у року од шест мјесеци од дана ступања на снагу подзаконских аката прописаних чланом 46. овог закона.

(2) Установа је дужна, у року од шест мјесеци од дана ступања на снагу овог закона, донијети опште акте из члана 13. став 2. и члана 16. став 13. овог закона.

**Рок за подношење захтјева за издавање дозволе за рад**

Члан 49.

Установа која је уписана у регистар привредних субјеката по прописима који су важили до дана ступања на снагу овог закона дужна је да, у року од годину дана од ступања на снагу правилника из члана 46. став 1. тачка 4) овог закона, поднесе захтјев за упис у Регистар из члана 24. овог закона.

**Затечени мандати**

Члан 50.

* + - * 1. Мандат директора установе који је именован према прописима који су важили до дана ступања на снагу овог закона, траје до истека мандата на који је именован.
        2. Мандат директора установе који је изабран према прописима који су важили до дана ступања на снагу овог закона урачунава се у укупан број мандата утврђен чланом 32. став 3. овог закона.
        3. Мандат чланова управног одбора који су изабрани према прописима који су важили до дана ступања на снагу овог закона престаје истеком мандата на који су изабрани.

**Престанак важења ранијег закона**

Члан 51.

Ступањем на снагу овог закона престаје да важи Закон о студентском стандарду („Службени гласник Републике Српске“, број 34/08).

**Ступање на снагу**

Члан 52.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-495/21 ПРЕДСЈЕДНИК

Датум: 24. јуна 2021. године НАРОДНЕ СКУПШТИНЕ

Недељко Чубриловић